Komission tekemä arviointi osoittaa selvästi, että sopimus tarjoaa tärkeän kehyksen yhteistyön edistämiselle ja helpottamiselle EU:n ja Intian välillä yhteisillä tieteen ja teknologian prioriteettialoilla, mikä johtaa molemminpuoliseen hyötyyn. Viime vuosien aikana Horisontti 2020 -ohjelman puitteissa on järjestetty Intian tiede- ja teknologiaministeriön tieteen ja teknologian osaston (DST) ja bioteknologian osaston (DBT) kanssa vesihuoltoa koskeva yhteinen tarjouspyyntö, joka johti seitsemään, arvoltaan yhteensä 30 miljoonan euron hankkeeseen, ja DST:n kanssa uuden sukupolven rokotteita koskeva yhteinen ehdotuspyyntö, joka johti kolmeen, arvoltaan yhteensä 30 miljoonan euron hankkeeseen. Lisäksi käynnistettiin kaksi innovaatioaloitetta: yrityshautomoverkosto ja innovaatiofoorumi, jotka johtivat yli 20 innovaatiokumppanuuteen osallistujien kesken, ja Intian luonnontieteiden ja insinööritieteiden tutkimuslautakunta (Science and Engineering Research Board (SERB)) ja Euroopan komissio allekirjoittivat täytäntöönpanosopimuksen, jonka tarkoituksena on helpottaa intialaistutkijoiden liittymistä Euroopan tutkimusneuvoston apurahan saaneisiin tutkimusryhmiin. Lisäksi DBT ja Intian geotieteiden ministeriö perustivat kaksi yhteisrahoitusmekanismia, joista rahoitettiin menestyksekkäästi intialaisia osallistujia yli 50:ssä Horisontti 2020 -ehdotuspyynnössä.

Sopimus Euroopan yhteisön ja Intian tasavallan hallituksen tiede- ja teknologiayhteistyöstä, jäljempänä ’sopimus’, allekirjoitettiin 23. marraskuuta 2001 New Delhissä, ja se tuli voimaan 14. lokakuuta 2002. Sopimuksen 11 artiklan b alakohdassa määrätään, että ”(t)ämä sopimus tehdään viideksi vuodeksi ja se voidaan uusia osapuolten yhteisellä sopimuksella edellä mainitun jakson viimeisenä vuonna suoritetun arvioinnin jälkeen”. Tähän mennessä sopimus on uusittu kahdesti; neuvosto hyväksyi uusinnan vuosina 2009 ja 2015 kulloinkin viiden vuoden jatkoajaksi.

•Yhdenmukaisuus muiden alaa koskevien politiikkojen säännösten kanssa

Tämä aloite on täysin johdonmukainen tutkimusta ja innovointia koskevan EU:n kansainvälisen yhteistyöstrategian kanssa. EU:n strategiassa ilmaistaan selvästi tiede- ja teknologiasopimusten merkitys välineinä, joilla määritellään ja pannaan täytäntöön monivuotisia yhteistyön etenemissuunnitelmia EU:n ulkopuolisten maiden kanssa. Sopimus on myös keino panna täytäntöön EU:n kansainvälisen tutkimus- ja innovaatioyhteistyön strategia, jossa kehotetaan lisäämään kansainvälistymistä ja avoimuutta EU:n tutkimus- ja innovaatiokentässä.

•Yhdenmukaisuus unionin muiden politiikkojen kanssa

Sopimuksella on ratkaiseva merkitys pyrittäessä täyttämään Intiaa koskevan EU:n strategian tavoitteet eli vastaamaan yhdessä maailmanlaajuisiin haasteisiin, tukemaan Intian kestävää nykyaikaistamista, avaamaan liiketoimintamahdollisuuksia ja lisäämään tieteellistä huippuosaamista ja kilpailukykyä.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

•Oikeusperusta

EU:n valta toimia kansainvälisesti tutkimuksen ja teknologisen kehittämisen alalla perustuu SEUT-sopimuksen 186 artiklaan. Ehdotuksen menettelyllinen oikeusperusta on SEUT-sopimuksen 218 artiklan 6 kohdan toisen alakohdan a alakohdan v alakohta.

•Toissijaisuusperiaate (muun kuin jaetun toimivallan osalta)

EU:lla ja sen jäsenvaltioilla on rinnakkainen toimivalta tutkimuksen ja teknologisen kehittämisen alalla SEUT-sopimuksen 4 artiklan 3 kohdan mukaisesti. Globaalit haasteet huomioon ottaen kansainvälisen tiede- ja teknologiayhteistyön tavoitteet voidaan saavuttaa paremmin EU:n tasolla. Unionilla on myös parhaat edellytykset olla johtavassa asemassa kehitettäessä yhteisiä periaatteita kansainväliselle tutkimus- ja innovointitoiminnalle, jotta voidaan luoda tasapuoliset toimintaedellytykset, joiden puitteissa tutkijat ja innovoijat eri puolilta maailmaa voivat toimia yhdessä luottavaisesti. Sen vuoksi on suositeltavaa, että EU toteuttaa toimia tutkimuksen ja teknologian kehittämisen alalla. Samalla EU:n ja jäsenvaltioiden kansainvälisten yhteistyötoimien on kuitenkin oltava johdonmukaisia ja toisiaan täydentäviä.

Tältä osin sopimus tarjoaa puitteet molempia osapuolia kiinnostavien tutkimus- ja innovaatioyhteistyöalojen määrittämiselle EU:n toimintasuunnitelman ja kansainvälistä yhteistyötä koskevan EU:n strategian mukaisesti. Tähän asti EU:n ja Intian välinen yhteistyö on ollut hyödyllistä ja välttämätöntä, minkä vuoksi sitä on aiheellista jatkaa uusimalla sopimus.

3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

•Sääntelyn toimivuus ja yksinkertaistaminen

Tämä aloite ei ole osa REFIT-ohjelmaa.

4.TALOUSARVIOVAIKUTUKSET

Ainoastaan henkilö- ja hallintoresurssit ovat tarpeen; ne esitetään säädösehdotukseen liittyvässä rahoitusselvityksessä. Edellä esitetyn perusteella komissio pyytää, että neuvosto - hyväksyy unionin puolesta Euroopan parlamentin annettua hyväksyntänsä Euroopan yhteisön ja Intian tasavallan hallituksen välisen tiede- ja teknologiayhteistyötä koskevan sopimuksen jatkamisen uudella viisivuotiskaudella (eli 17.5.2020–16.5.2025)

- valtuuttaa neuvoston puheenjohtajan nimeämään henkilön (henkilöt), jo(i)lla on oikeus ilmoittaa Intian tasavallan hallitukselle, että unioni on saattanut päätökseen uusitun sopimuksen voimaantulon edellyttämät sisäiset menettelyt.

2020/0015 (NLE)